**אמנון גור** (1 ביולי 1937 – 15 בספטמבר 2023) היה מבכירי מאמני האתלטיקה בישראל. ד"ר לחינוך גופני. מאמן נבחרת ישראל באתלטיקה. מנהל היחידה לספורטאים מחוננים במכון וינגייט. מנהל קליטת עולים בספורט מטעם רשות הספורט במשרד החינוך.

ביוגרפיה
--------

### שנים ראשונות

אמנון גור נולד בכפר תבור למשפחת גורפינקל. הוא גדל במושב שרונה ולמד בבית הספר היסודי במושבה יבניאל. לאחר מכן עבר לקיבוץ מזרע, כילד חוץ. סיים את לימודי התיכון בקיבוצו. הוא שרת בצבא בהתנדבות מאחר ולא גוייס בשל חבלה ואובדן עין ימין בגיל 3. הוא שרת כתצפיתן בחיל המודיעין. יצחק רבין כינה אותו "אמנון חד העין". בקיבוץ הכיר את תרצה (לבית משפחת מעין) ובשנת 1960 השניים התחתנו. לזוג נולדו 3 ילדים ו-9 נכדים.

### פעילות בחינוך גופני ובאימון אתלטיקה

בין השנים 1960–1963 למד הוראת חינוך גופני במכון וינגייט. ב-1961 סיים קורס מאמני אתלטיקה. בין השנים 1963–1977 החל ללמד חינוך גופני בבית הספר החקלאי כדורי, בתיכון בית ירח ובמוסד החינוכי בנווה איתן.

ב-1963 ניהל את תחרות הקפת התבור. ב-1977 ייסד וניהל את מרתון טבריה ובשנת 1983 ייסד וניהל את מרתון תל אביב.

בשנות ה-70 אימן גור את קבוצת האתלטים של הפועל העמקים. באותן שנים תכנן ויישם הקמת מתחמי נופש, כושר וספורט ביערות קרן קיימת. נוסף לכך, תיכנן אליפויות בתי ספר במחוזות ובארצי בענפי ספורט רבים. אימן את יסודות ענף הזריקה במכבי חיפה. במשך שנים רבות אימן את האתלטים של קבוצת הפועל כפר סבא.

בין השנים 1977–1980 למד לתואר ראשון בחינוך והיסטוריה במכללת בית ברל ובשנים 1981–1983 למד לתואר שני בתורת האימון בספורט באוניברסיטת בוסטון. בזמן שהותו בארצות הברית קלט בביתו את האצן יהודה צדוק ומימן את כל שהותו והכשרתו כספורטאי אולימפי.

בשנים 1983–1985 ניהל את המסלול לחינוך גופני במכללת אוהלו.

בין השנים 1986–1990 ניהל את המחלקה לטיפוח צעירים במכון וינגייט. הוא תכנן ויישם את אולימפיאדת הצעירים, מפגש ספורטיבי לנערות ונערים במכון וינגייט. הקים רשת של 70 בתי ספר לספורט במסגרת ממשלתית עירונית וכיתות ספורט הישגיות במסגרת על איזורית בפיקוח משרד החינוך.

בשנות ה-90 שימש מנהל היחידה לספורטאים מחוננים במכון וינגייט. בין השנים 1991–2000 ניהל את המחלקה להשמת עולים חדשים בספורט. במסגת עבודתו יזם פרוייקט לאיתור ואימון ספורטאים ממוצא אתיופי והקמת מסגרת אימון עבורם בכפר סבא, פתח תקווה, רחובות ועפולה.

בין השנים 1994–1997 למד לתואר שלישי בתורת האימון בבית הספר הגבוה לספורט בקייב.

ב-2006 הקים את אגודת הפועל אתלטי אורן השרון (ע"ש יריב אורן) במסגרתה קידם את רצי המרחקים הארוכים, מעולי אתיופיה, שהפכו בעצמם למאמנים של רבים מהרצים המצליחים ביותר של ישראל כיום.

במסגרת אליפות הפועל שנערכה ביוני 2021 נערך טקס הוקרה לגור.

בין האתלטים הבולטים שאימן נמנים האולימפיים: יהודה צדוק, ואדים בביקין, זוהר זימרו, טסמה מוגס, גירמה אמרה ואיימרו עלמיה ואלופות ואלופי ישראל באתלטיקה: יוסף צברי, קרלו משהשווילי, יהודית זיו, מירה בולבה, לאה ברינג, ג'ורג' שיטרית, יצחק גולדנברג, יאיר מקלר, בועד אזולאי, צפריר מינצר, עמי ברן כיום יו"ר איגוד האתלטיקה בישראל, עופר גרשון, דורית נאור ומוקט פטנה.

אמנ גור נפטר ב 15 לספטמבר 2023 בן 86.

תארים והישגים
-------------

* בשנת 2011 זכה בתואר מאמן השנה באתלטיקה
* בשנת 2014 זכה באות שרת הספורט על מפעל חיים
* בשנת 2014 זכה באות עמית כבוד של איגוד האתלטיקה בישראל

קישורים חיצוניים
----------------

* ברוריה ביגמן, כוכבי כפ"ס מוחים נמרצות על אי-שיגור גור, מעריב, 11 ביולי 1984
* המרתוניסט זוהר זימרו מדבר, סרטון באתר יוטיוב (אורך: 3:22), ד"ר אמנון גור מתראיין בקשר לחניכו זוהר זמירו
* גיא דר, אבל באתלטיקה הישראלית: אמנון גור, מבכירי המאמנים בישראל, הלך לעולמו, באתר "שוונג", 17 בספטמבר 2023

הערות שוליים
------------

1. 1 2  ערן סלע, הוועדה המקצועית החליטה, מעריב, 22 בינואר 1992
2. ↑  קליטת ספורטאים עולים - תרומתם של הספורטאים העולים לספורט ההישגי והיעדר תנאים נאותים למימוש הפוטנציאל המלא שלהם, ישיבת ועדה של הכנסת ה-14, 5 בנובמבר 1997
3. ↑  אסי ממן, ‏בלסינג אפירפה קבע שיא נוער חדש ב-200 מטר, באתר ONE‏, 3 ביוני 2021
4. ↑  איגוד האתלטיקה הישראלי בחר את אנשי שנת 2011, באתר וואלה!‏, 26 בדצמבר 2011
5. 1 2  עמית כבוד 2014 - אמנון גור, באתר איגוד האתלטיקה בישראל - אתלטיקה 2015